รมว.กระทรวงแรงงาน เร่งช่วยลูกจ้างกว่า 1,300 คนที่ถูกเลิกจ้างในโรงงานผลิตชุดชั้นในสตรี จ.สมุทรปราการ กำชับสำนักงานประกันสังคมจ่ายเงินทดแทนกรณีว่างงานให้เร็วที่สุด
นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วย นายอภิญญา สุจริตตานันท์ อธิบดีกรมสวัสดิการและคุ้มครองแรงงาน และคณะผู้บริหาร ให้การต้อนรับกลุ่มตัวแทนพนักงานประมาณ 25 คน ของบริษัท บริลเลียนท์ อัลไลแอนซ์ ไทย โกลบอล จำกัด ประกอบกิจการผลิตชุดชั้นในสตรี จ.สมุทรปราการ ที่ประกาศปิดกิจการโดยไม่บอกกล่าวล่วงหน้า ส่งผลให้ลูกจ้างตกงาน 1,388 คนแบบไม่รู้เนื้อรู้ตัว โดยบริษัทไม่จ่ายค่าชดเชย ค่าจ้างเดือนสุดท้าย เงินโบนัสบางส่วน รวมถึงสิทธิประโยชน์อื่นๆ        รัฐมนตรีว่าการกระทรวงแรงงาน กล่าวหลังตัวแทนลูกจ้างเข้าขอความช่วยเหลือ ว่า กระทรวงแรงงานจะบังคับใช้กฎหมายให้ลูกจ้างได้รับการช่วยเหลือเร็วที่สุด โดยให้กรมสวัสดิการและคุ้มครองแรงงานประสานสรรพากรจังหวัดในการชะลอจ่ายคืนเงินภาษีมูลค่าเพิ่มประมาณ 18 ล้านให้บริษัท และนำลูกจ้างเข้าแจ้งความเพื่อไม่ให้นายจ้างเคลื่อนย้ายทรัพย์สิน รวมทั้งติดตามผู้บริหารที่เป็นชาวฮ่องกงให้ร่วมแก้ปัญหาและจ่ายชดเชยให้ลูกจ้าง ในเบื้องต้นได้ให้สำนักงานประกันสังคมไปดูแลการจ่ายเงินทดแทนการว่างงานโดยเร็ว         ส่วนกองทุนเงินสงเคราะห์ลูกจ้าง มอบหมายให้อธิบดีกรมสวัสดิการและคุ้มครองแรงงานได้พิจารณาถึงขั้นตอนตามกฎหมายเพื่อให้ลูกจ้างได้เงินบางส่วนบรรเทาความเดือนร้อน ส่วนกรมการจัดหางานให้ไปหางานในพื้นที่ทดแทนในอัตราเงินเดือนใกล้เคียงกัน โดย พล.อ.ประยุทธ์ จันทร์โอชา นายกรัฐมนตรี และ พล.อ.ประวิตร วงษ์สุวรรณ รองนายกฯ ได้กำชับให้เร่งช่วยเหลือโดยเร็ว        ด้านตัวแทนลูกจ้าง นางกัญญา วิเชียรกูล อายุ 53 ปี กล่าวว่า มีอายุงาน 30 ปี ตั้งใจทำงานมาโดยตลอดและหวังที่จะเกษียณอายุที่ 55 ปี ไม่คาดคิดว่าโรงงานจะปิดกิจการแบบไม่รู้เนื้อรู้ตัว ก่อนหน้านี้บริษัทมีงานให้ลูกจ้างทำตลอดและมีโอทีต่อเนื่อง แม้ในช่วงโควิดก็ตาม รวมทั้งมีการจ่ายเงินค่าจ้างตรงเวลา จึงอยากเรียกร้องให้นายจ้างออกมารับผิดชอบจ่ายเงินค่าชดเชย ซึ่งเป็นเงินก้อนสุดท้ายให้กับพนักงาน ซึ่งพนักงานส่วนใหญ่อายุงานมากกว่า 20 ปี ส่วนอายุงาน 1-3 ปีมีเพียง 300 คน ทั้งนี้ พนักงานได้สืบทราบว่าบริษัทจะได้รับเงินภาษีมูลค่าเพิ่มคืนประมาณ 20 ล้านบาท มีเครื่องจักรที่ตีมูลค่าได้ประมาณ 10 ล้านบาท และมีวัตถุดิบคงค้างสต๊อกอยู่ จึงอยากให้กระทรวงแรงงานอายัดทรัพย์นายจ้างไว้ก่อน